Document ID: 32003R1948

Κανονισμός (ΕΚ) αριθ. 1948/2003 της Επιτροπής
της 4ης Νοεμβρίου 2003
για την τροποποίηση του κανονισμού (ΕΚ) αριθ. 174/1999 όσον αφορά τα πιστοποιητικά εξαγωγής για τις επιστροφές κατά την εξαγωγή τυριών με προορισμό την Κροατία και τη Ρωσία και για παρέκκλιση από τον εν λόγω κανονισμό
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 1787/2003(2), και ιδίως το άρθρο 26 παράγραφος 3 και το άρθρο 31 παράγραφος 14,
Εκτιμώντας τα ακόλουθα:
(1) Για να είναι δυνατή η έγκριση ειδικών μέτρων που διαφοροποιούνται ανάλογα με τους προορισμούς, το άρθρο 15 του κανονισμού (ΕΚ) αριθ. 174/1999 της Επιτροπής, της 26ης Ιανουαρίου 1999, για τον καθορισμό των ειδικών λεπτομερειών εφαρμογής του κανονισμού (ΕΟΚ) αριθ. 804/68 του Συμβουλίου όσον αφορά τα πιστοποιητικά εξαγωγής και των επιστροφών κατά την εξαγωγή στον τομέα του γάλακτος και των γαλακτοκομικών προϊόντων(3), όπως τροποποιήθηκε τελευταία από τον κανονισμό (ΕΚ) αριθ. 1392/2003(4), προβλέπει ότι, για τις εξαγωγές τυριών, τα πιστοποιητικά εξαγωγής εγκρίνονται για μία μόνο περιοχή προορισμού και ισχύουν μόνο για τις χώρες που περιλαμβάνονται στην περιοχή αυτή.
(2) Σύμφωνα με το άρθρο 15 παράγραφος 3 του κανονισμού (ΕΚ) αριθ. 174/1999, η Κροατία περιλαμβάνεται μεταξύ των χωρών προορισμού που ανήκουν στη ζώνη Ι. Για να σταθεροποιηθούν οι συναλλαγές προς τη χώρα αυτή όσον αφορά τα τυριά, ο κανονισμός (ΕΚ) αριθ. 951/2003 της Επιτροπής(5) έχει προβλέψει ειδικά μέτρα που περιλαμβάνουν κυρίως περιορισμό διάρκειας ισχύος των πιστοποιητικών εξαγωγής. Για να παρακολουθηθεί καλύτερα η εξέλιξη της αγοράς αυτής, πρέπει να δημιουργηθεί μία ξεχωριστή περιοχή για την Κροατία κατά τρόπο ώστε να μπορούν να ληφθούν ειδικά μέτρα για τον προορισμό αυτό. Επιπλέον, για να μην θιγεί η αποτελεσματικότητα των μέτρων αυτών, πρέπει να περιοριστεί η διάρκεια ισχύος των πιστοποιητικών εξαγωγής τα οποία θα εκδοθούν με προορισμό την Κροατία.
(3) Σύμφωνα με το εν λόγω άρθρο 15 παράγραφος 3 του κανονισμού (ΕΚ) αριθ. 174/1999, μεταξύ των χωρών προορισμού που ανήκουν στην ζώνη VI περιλαμβάνεται η Ρωσία. Δεδομένης της εξέλιξης των εξαγωγών και των αιτήσεων χορήγησης πιστοποιητικών εξαγωγής τυριών προς τη Ρωσία, πρέπει να δημιουργηθεί μια ξεχωριστή ζώνη για τη χώρα αυτή ώστε να είναι δυνατή η έγκριση ειδικών μέτρων διαφοροποιημένων για τον προορισμό αυτό.
(4) Πρέπει, συνεπώς, να τροποποιηθεί ο κανονισμός (ΕΚ) αριθ. 174/1999 και να υπάρξει παρέκκλιση από τον εν λόγω κανονισμό και να καταργηθεί ο κανονισμός (ΕΚ) αριθ. 951/2003.
(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης γάλακτος και γαλακτοκομικών προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 15 του κανονισμού (ΕΚ) αριθ. 174/1999, η παράγραφος 3 αντικαθίσταται από το ακόλουθο κείμενο:
"3. Για τους σκοπούς της παραγράφου 1, ορίζονται οι ακόλουθες περιοχές:
α) περιοχή I: οι κωδικοί προορισμού 070, 091 και από 093 έως 096, συμπεριλαμβανομένων·
β) περιοχή II: ο κωδικός προορισμού 092·
γ) περιοχή III: ο κωδικός προορισμού 400·
δ) περιοχή IV: ο κωδικός προορισμού 075·
ε) περιοχή VI: όλοι οι λοιποί κωδικοί προορισμού."
Άρθρο 2
Κατά παρέκκλιση από το άρθρο 6 στοιχείο γ) του κανονισμού (ΕΚ) αριθ. 174/1999, η διάρκεια ισχύος των πιστοποιητικών εξαγωγής με προκαθορισμό της επιστροφής, που εκδίδονται από την 1η έως τις 31 Δεκεμβρίου 2003, για τα προϊόντα που υπάγονται στο κωδικό ΣΟ 0406 με προορισμό την Κροατία, λήγει στις 31 Δεκεμβρίου 2003.
Άρθρο 3
Ο κανονισμός (ΕΚ) αριθ. 951/2003 καταργείται.
Άρθρο 4
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Τα άρθρα 2 και 3 εφαρμόζονται από την 1η Δεκεμβρίου 2003.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 4 Νοεμβρίου 2003.

Labels: 3
17
18